Michelangelo het op ’n keer ’n beeld van ’n engel gemaak. Een van die mense wat hierdie kunswerk gesien het, het gevra hoe hy dit kon regkry om so ’n buitengewone werk te skep. Sy antwoord was: Dit is eintlik baie maklik – ek het ’n engel in ’n marmerblok gesien en ek het gewoon gekap en gewerk totdat ek die engel bevry het.
Uit Michelangelo se reaksie het dit duidelik geword dat hy oor ’n buitengewone kunstalent beskik het. Moontlik sou ons selfs so ver kon gaan om te sê hy het besondere visie gehad om dit wat onbenullig lyk in iets kosbaar te omskep.
Een van die aangrypendste gedeeltes in die Evangelies is waar Jesus by ’n put met ’n Samaritaanse vrou gesels. Wat hierdie paar verse uit Johannes 4: 1 en verder so merkwaardig maak, is die feit dat mans in daardie tyd nie sommer spontaan met vroue gesels het nie.
Tydens ons Desembervakansie het ek opnuut besef hoe uniek elke mens is. Kinders wat in dieselfde huis grootgeword het en aan dieselfde waardes blootgestel is, het elkeen die werklikheid op hul eie persoonlike manier beleef en beskryf. Ons het Oujaarsaand rondom ’n braaivleisvuur oor die komende jaar gesels. Elkeen het onbewustelik ’n lysie gemaak van drome en ideale wat gekoester word. Trouens, elkeen het stelselmatig ’n droomjaar in hul gedagtes laat vorm kry.